Bodil Kornbek (KD), 2004-01-20:
De fleste prostituerede oplever både sundhedsmæssige, sociale og følelsesmæssige konsekvenser, og derfor vil vi gerne være med til at hjælpe både kvinder og mænd, børn og unge ud af prostitution. I januar sidste år fremsatte Kristendemokraterne et beslutningsforslag om kriminalisering af prostitutionskøbere.
Det blev nedstemt.
Et af de argumenter, der lød igen og igen fra partierne, herunder regeringen, Socialdemokraterne og Dansk Folkeparti, var, at sociale problemer skulle bekæmpes med socialpolitik og ikke med kriminalpolitik.
Ønsket om at forbedre kontaktfladen til de prostituerede og styrke kommunikationen mellem de sociale myndigheder og denne udsatte samfundsgruppe er den røde tråd i beslutningsforslaget.
Det er kun en lille del af kontakten mellem prostituerede og kunder, som skabes på gadeniveau.
Det hænger bl.a. sammen med, at det jo i Danmark er fuldt accepteret, at man annoncerer med salg af sex.
De prostituerede behøver altså ikke at hente deres kunder på gaden, men kan hente dem alle andre steder, hvilket betyder, at hvis vi reelt vil prostitutionen til livs, må indsatsen også inkludere massageklinikker - vi har forholdt os til escortpiger - og også det at kunne håndtere den større og større handel, der sker via internettet.
Et andet område, som vi har været meget optaget af hos Kristendemokraterne, er, at emnet prostitution kan blive et tema på de sociale uddannelser.
De myndigheder og personer, der indirekte eller direkte skal bekæmpe prostitution gennem deres kontakt med de prostituerede, har altså ikke haft de faglige redskaber til at håndtere de individuelle situationer, der møder dem.
Det vil have en positiv effekt på bekæmpelsen af prostitution
Et af de områder, der er blevet spurgt ind til flere gange i løbet af denne her debat, er frit lejde.
For Kristendemokraterne er frit lejde noget helt essentielt.
Det, at man kan give frit lejde, når en prostitueret ønsker at komme ud af den forfærdelige situation, vedkommende er i, gør jo også, at flere tør melde sig til socialforvaltningen og dermed også få den hjælp, som de ønsker, og som de virkelig efterspørger og efterlyser.
Så frit lejde er et af de områder, som jeg synes man virkelig bør se på, men også tør bruge for netop at komme det her til livs.
Nu skal jeg ikke stå og gentage alt, hvad der er i beslutningsforslaget.
Men jeg synes i hvert fald, at det er vigtigt, at vi alle - hvilket også er kommet til udtryk her i dag - indser, at prostituerede er en af de mest marginaliserede grupper i samfundet, og deraf følger jo så også isolation, misbrug, vold og manglende fremtidsudsigter.
Regeringen har tidligere sagt, at prostitution er et fælles ansvar.
Jeg mener også, at det er et fælles problem, som skal løses i fællesskab, og derfor vil jeg også gerne takke for debatten og især sige tak til de partier, som hundrede procent kan bakke op om forslaget.
Det er ikke et færdigt forslag, sådan at forstå, at der ikke kan komme andre elementer ind, som man bør se på, selvfølgelig kan der det, men det her forslag er en begyndelse på at tage fat om de problemer, som er stigende.
Jeg synes rent faktisk, det er en smule trist, at man igen og igen både tidligere og også under den her debat hører ordførere sige, at nu må vi lige se på nogle undersøgelser, nu venter vi lige og ser tiden an.
Det er selvfølgelig vigtigt at forholde sig til de projekter, der er sat i gang, så de erfaringer, man gør, også kan blive implementeret i et fremtidigt arbejde, naturligvis.
Men når nu vi ser, at der er et stigende problem, og når vi kender til de omkostninger - for det gør vi jo - der rent faktisk er på det her område for de her mennesker, så kan man jo godt handle og dermed også være konstruktiv, selv om der er projekter, der kører.
Der kører helt præcis to projekter, og der er afsat 2,5 mio. kr. Det løser jo ikke alle problemer på det her enorme område.
Derfor kan man jo godt tage fat på de punkter i forslaget, som i hvert fald ikke overlapper de projekter, der så er sat i gang.
For dem er der altså en del af.
Derfor vil jeg også gerne sige tak til Dansk Folkepartis ordfører, som siger, o.k., så lad os under udvalgsarbejdet se på de områder, som ikke vedrører de projekter, der er sat i gang.
Det vil jeg godt sige tak for.
Det synes jeg rent faktisk også er at leve op til alle de ord, som er så nemme at sige.
Men det er jo egentlig også at være ansvarlig at sige, lad os se på de punkter, som vi i hvert fald kan handle ud fra her og nu.
Det glæder jeg mig til at tage fat på under udvalgsarbejdet, så vi kan finde en fælles ramme og en fælles forståelse, så vi kan handle og dermed også kan vedtage noget og dermed være ansvarlige, så der er overensstemmelse mellem det, vi siger, og det, vi gør.
Så jeg ser frem til udvalgsarbejdet, og jeg tror på, at det kan blive rigtig konstruktivt.
Vi er i hvert fald meget åbne over for, at man kan tage et punkt ud og tage et punkt ind.
Vi skal i hvert fald bare handle.
Tak for debatten.